text: Tommy Bechmann: Det er til at blive sindssyg af
  17 november 2012 kl. 18.17
  Sønderjyskes målscorer Tommy Bechmann var irriteret efter 2-3-nederlaget på hjemmebane til Silkeborg.
  Tommy Bechmann fik scoret til 1-0 for Sønderjyske, som også var foran 2-1 i lørdagens superligakamp mod Silkeborg. Men det endte alligevel med, at Silkeborg løb af sted med en 3-2-sejr i Haderslev.
  Derfor var Sønderjyskes målscorer frustreret efter kampen, hvor han gav ordene frit løb.
  - Jeg står med rigtig lange nosser lige nu. Det er til at blive sindssyg af det her, siger Bechmann til TV2 Sport.
  Silkeborg fik udlignet to minutter efter Bechmanns 1-0-mål, og det skete efter et drop fra Håkon Opdal, efter at Dennis Flinta forsøgte sig på et langskud.
  - De fik nogle sindssygt nemme mål, de skulle jo bare skyde på mål, så lå bolden inde i roserne, siger Sønderjyske-målscoreren.
  Sønderjyske-træner Lars Søndergaard var også utilfreds efter nederlaget på hjemmebane, hvor resultaterne ikke har været gode i denne sæson.
  - Vi lavede nogle uforklarlige fejl. Jeg synes ikke, at Silkeborg spillede sig til det. Det var mere os, der laver fejlene.
  - Vi kom frem til mange chancer, men vi var ikke skarpe nok, siger Lars Søndergaard.
  Han mener ikke, holdet har et kompleks på hjemmebane, hvor det blot er blevet til én sejr i ni kampe.
  - Det er ikke så meget hjemmebanen, der gjorde det. Vi gik ind til kampen med en god indstilling, og vi gjorde mange ting rigtigt. Det var tilfældigt, at vi ikke fik pointene.
  - Vi skal bygge os selv op igen. Det er i øjeblikket ekstremt hårdt, for vi er en del af bundstriden, og vi skal arbejde mentalt med os selv, mener Søndergaard.
  Sønderjyske har nu kun tre point mere end Silkeborg, der fortsat ligger under nedrykningsstregen.
  